ಚಿಕ್ಕಪ್ಪನ ಅಂತ್ಯಕ್ರಿಯೆಗೆ ಕಳುಹಿಸಲು ಅತ್ತೆ ನಿರಾಕರಣೆ :ಮಗು ಜತೆಗೆ ಬೆಂಕಿ ಹಚ್ಚಿಕೊಂಡು ಸೊಸೆ ಬಸವಕಲ್ಯಾಣ : ಅತ್ತೆಯೊಂದಿಗೆ ಕ್ಷುಲ್ಲಕ ಕಾರಣಕ್ಕಾಗಿ ನಡೆದ ಜಗಳದಿಂದಾಗಿ ಮಹಿಳೆಯೋರ್ವಳು ತನ್ನ 7 ವರ್ಷದ ಹೆಣ್ಣು ಮಗುವಿನೊಂದಿಗೆ ತಾನು ಬೆಂಕಿ ಹಚ್ಚಿಕೊಂಡು ಆತ್ಮಹತ್ಯೆ ಮಾಡಿಕೊಂಡಿರುವ ಘಟನೆ ಹುಲಸೂರ ತಾಲೂಕಿನ ಗಡಿಗೌಂಡಗಾಂವ ಗ್ರಾಮದಲ್ಲಿ ನಡೆದಿದೆ. ಅವೀಶಾ ಪ್ರದೀಪ ವಾನಖೆಡೆ 30 ಹಾಗೂ ಪುತ್ರಿ ಪ್ರಜ್ಞಾ 7 ಮೃತ ದುರ್ದೈವಿಗಳು. ಮಹಾರಾಷ್ಟ್ರದ ನಿಲಂಗಾ ಮೂಲದವಳಾದ ಈಕೆಗೆ ಕಳೆದ 8 ವರ್ಷದ ಹಿಂದೆ ಗಡಿಗೌಂಡಗಾಂವ ಯುವಕನೊಂದಿಗೆ ಮದುವೆಯಾಗಿತ್ತು. ಈಕೆಯ ಚಿಕ್ಕಪ್ಪ ಮೃತಪಟ್ಟ ಕಾರಣ ಅಂತಿಮ ಸಂಸ್ಕಾರಕ್ಕಾಗಿ ತೆರಳುವುದಾಗಿ ಅವೀಶಾ ಗಂಡನ ಮನೆಯಲ್ಲಿ ತಿಳಿಸಿದ್ದಾಳೆ. ಆದರೆ ಇದಕ್ಕೆ ಆಕೆಯ ಅತ್ತೆ ಗಂಡನ ತಾಯಿ ವಿರೋಧ ವ್ಯಕ್ತಪಡಿಸಿ, ನಿನ್ನ ಬದಲಾಗಿ ನಾನೇ ಹೋಗಿ ಬರುತ್ತೇನೆ ಎಂದು ನಿಲಂಗಾಕ್ಕೆ ತೆರಳಿದ್ದಾಳೆ. ಇದರಿಂದ ತೀವ್ರ ಮನನೊಂದ ಅವೀಶಾ ಮನೆಯಲ್ಲಿ ಯಾರು ಇಲ್ಲದೆ ವೇಳೆಯಲ್ಲಿ ತನ್ನ 7 ವರ್ಷದ ಹೆಣ್ಣು ಮಗುವಿನೊಂದಿಗೆ ಸೀಮೆ ಎಣ್ಣೆ ಸುರಿದುಕೊಂಡು ತಾನು ಬೆಂಕಿ ಹಚ್ಚಿಕೊಂಡು ಆತ್ಮಹತ್ಯೆಮಾಡಿಕೊಂಡಿದ್ದಾಳೆ. ಈ ವೇಳೆ 5 ವರ್ಷದ ಗಂಡು ಮಗು ಆಟವಾಡಲೆಂದು ಮನೆಯಿಂದ ಹೊರಗಡೆ ತೆರಳಿದ ಕಾರಣ ಆತ ಬಚಾವಾಗಿದ್ದಾನೆ ಎನ್ನಲಾಗಿದೆ. ಈ ಕುರಿತು ಹುಲಸೂರ ಪೊಲೀಸ್ ಠಾಣೆಯಲ್ಲಿ ಪ್ರಕರಣ ದಾಖಲಾಗಿದ್ದು, ಸಿಪಿಐ ಜೆ.ಎಸ್ ನ್ಯಾಮಗೌಡರ್, ಪಿಎಸ್ಐ ಗೌತಮ್ ಸ್ಥಳಕ್ಕೆ ಭೇಟಿ ನೀಡಿ ಪರಿಶೀಲಿಸಿದ್ದಾರೆ.